20 Moaposetoloi Petere o ne a kwala jaana: “Ikokobetseng kafa tlase ga seatla se se thata sa Modimo, gore a tle a lo godise mo nakong e e tshwanetseng; lo ntse lo latlhela tlhobaelo yotlhe ya lona mo go ene, ka gonne o a lo kgathalela.” (1 Petere 5:6, 7) E re ka Jehofa a go kgathalela, a ka se go latlhe. O tla go ema nokeng le fa o ka tswa o le mo ditekong dife. Gopola gore Bakeresete ba ba ikanyegang ba “kafa tlase ga seatla se se thata sa Modimo.” Fa re ntse re direla Jehofa, o re naya maatla a go itshoka. Fa re ikanyega mo go ene, ga go sepe se se ka re gobatsang semoyeng ka tsela e e ka se baakanngweng. Ka jalo, a re nneng re ikanyega mo go Jehofa gore re tle re bone botshelo jo bo sa khutleng mo lefatsheng la gagwe le lesha le a le solofeditseng mme re bone letsatsi le ka lone a tla bong a namoletse ruri motho yo o bogang!